SISB เปิดแผน 5 ปี รายได้ 2 พันลบ. ลุยขยาย “รร.” เพิ่ม รองรับการเติบโตยั่งยืน
SISB เปิดแผนธุรกิจ 5 ปี รายได้แตะ 2 พันลบ. ลุยขยายโรงเรียนสาขาเพิ่ม เพื่อรองรับแผนการเติบโตที่ยั่งยืนในระยะยาว ปักหมุดปี 65 รายได้โต 15-20% หลังเปิดการเรียนการสอน On-site
SISB เปิดแผนธุรกิจ 5 ปี รายได้แตะ 2 พันลบ. ลุยขยายโรงเรียนสาขาเพิ่ม เพื่อรองรับแผนการเติบโตที่ยั่งยืนในระยะยาว ปักหมุดปี 65 รายได้โต 15-20% หลังเปิดการเรียนการสอน On-site
9 มิ.ย. 2565

นายยิว ฮอค โคว ประธานเจ้าหน้าที่บริหาร บริษัท เอสไอเอสบี จำกัด (มหาชน) หรือ SISB เปิดเผยว่า แนวโน้มผลการดำเนินงานในปี 2565 คาดว่าจะฟื้นตัวอย่างโดดเด่นเมื่อเทียบกับปีที่ผ่านมา โดยได้รับปัจจัยหนุนจากการที่โรงเรียนของกลุ่มบริษัทฯ กลับมาเปิดการเรียนการสอนตามปกติ (On-site) และการฟื้นตัวของจำนวนนักเรียนในระดับอนุบาลที่กลับมาเรียนเกือบครบแล้ว โดย ณ วันที่ 31 มีนาคม 2565 กลุ่มบริษัทฯ มีจำนวนนักเรียน 2,622 คน เพิ่มขึ้น 188 คน เทียบงวดเดือนธันวาคม ปี 2564 มีจำนวนนักเรียน 2,434 คน
โดยกลุ่มบริษัทฯ ยังคงเดินหน้าตามแผนและกลยุทธ์การดำเนินธุรกิจในช่วง 5 ปี (ปี 2565-2569) เพื่อรองรับแผนการเติบโตที่ยั่งยืนในระยะยาว ผ่านการขยายโรงเรียนสาขาเพิ่มอย่างต่อเนื่อง วางเป้าหมายจำนวนนักเรียนภายในกลุ่ม 4,250 คน
สำหรับในปี 2566 เตรียมเปิดโรงเรียนนานาชาติแห่งที่ 5 โรงเรียนนานาชาติสิงคโปร์ นนทบุรี ตามแผน และเปิด โรงเรียนนานาชาติแห่งที่ 6 โรงเรียนนานาชาติสิงคโปร์ ระยอง เร็วขึ้น จากเดิมวางแผนเปิดให้บริการในปี 2567 ขยับมาเป็นในปี 2566 เพื่อรองรับความต้องการของผู้ปกครองและนักเรียนในพื้นที่จังหวัดระยองและในพื้นที่ใกล้เคียง
“จากการที่เราเดินหน้าเปิดโรงเรียนแห่งใหม่อีก 2 แห่งภายในปี 2566 เพื่อรองรับจำนวนนักเรียนที่เพิ่มขึ้น จะช่วยสนับสนุนแนวโน้มรายได้ในช่วง 5 ปีข้างหน้าเติบโตอย่างมีนัยสำคัญ จากจำนวนนักเรียนที่เพิ่มขึ้น โดยประเมินว่ารายได้ในปี 2569 จะอยู่ที่ 2,155 ล้านบาท หรือเพิ่มขึ้นเท่าตัว เทียบปี 2564 อยู่ที่ 1,071 ล้านบาท” นายยิว ฮอค โคว กล่าว 
อย่างไรก็ดีแนวโน้มผลการดำเนินงานในไตรมาส 2 ของปีนี้ และภาพรวมทั้งปีคาดว่าจะเติบโตอย่างมีนัยสำคัญ เมื่อเทียบกับปีที่ผ่านมา หลังกลุ่มบริษัทฯ เริ่มกลับมาเปิดการเรียนการสอนตามปกติ จากสถานการณ์การแพร่ระบาดไวรัสโควิด-19 เริ่มคลี่คลายในทิศทางที่ดีขึ้น โดยปีนี้วางเป้ารายได้เติบโต 15-20% ที่ผ่านมา จากจำนวนนักเรียนที่เพิ่มขึ้นและการปรับขึ้นค่าธรรมเนียม รวมถึงการบริหารจัดการต้นทุนได้อย่างมีประสิทธิภาพ